กสิกรฯแจ่มเกินคาดนำหุ้นแบงก์ทะยาน
ตลาดหุ้นไทย บวกต่อกว่า 5 จุด โดยได้แรงซื้อหุ้นธนาคารพาณิชย์เข้ามาอย่างหนาแน่น ราคาขยับขึ้นแรงยกแผง นำโดยธนาคารกสิกรไทย
19 ก.ค. 2554

ตลาดหุ้นไทย บวกต่อกว่า 5 จุด โดยได้แรงซื้อหุ้นธนาคารพาณิชย์เข้ามาอย่างหนาแน่น ราคาขยับขึ้นแรงยกแผง นำโดยธนาคารกสิกรไทย
หุ้นกลุ่มธนาคารพาณิชย์เตะตานักลงทุนหลังจากธนาคารกสิกรไทยประกาศผลงานออกมาดีเกินคาด และนักวิเคราะห์ดาหน้าเชียร์"ซื้อ"และปรับประมาณการกำไรสุทธิในปีนี้และราคาเป้าหมายขึ้นมา คาดวันนี้ธนาคารไทยพาณิชย์(SCB) คงจะประกาศผลประกอบการออกดีเช่นเดียวกันและวันที่ 20 ก.ค. ถึงคิวธนาคารกรุงเทพ(BBL)
วันที่ 18 ก.ค.ที่ผ่านมา ธนาคารกสิกรไทยเปิดเผยตัวเลขกำไรสุทธิ 7,300 ล้านบาทในไตรมาส2 และกำไรสุทธิ1.34 หมื่นล้านบาทในช่วง6 เดือนแรกปีนี้  ล่าสุดนักวิเคราะห์บล.ฟินันเซีย ไซรัส ปรับราคาเป้าหมายเพิ่มขึ้นเป็น 160 บาท (จากเดิม 155 บาท) โดยรายได้หลักปรับตัวเพิ่มขึ้นทุกส่วนจากรายได้ค่าธรรมเนียม +7%จากไตรมาส1(จากที่คาดว่าจะได้รับผลกระทบจากการปรับอัตราโอนเงิน) และรายได้จากธุรกิจประกันภัยโตดีมาก  ขณะที่ส่วนต่างดอกเบี้ยรับสุทธิก็เพิ่มขึ้น 0.10% จากที่ไม่คาดคิดว่าจะเพิ่มเพราะน่าจะถูกกดดันจากต้นทุนทางการเงินที่เพิ่มขึ้นตามการแข่งขันระดมเงินฝาก ส่วนสินเชื่อ +8.7%จากช่วงเดียวกันของปปีก่อน ซึ่งคิดเป็นเกือบเท่าเป้าหมายทั้งปีของธนาคาร พร้อมปรับประมาณการสินเชื่อขึ้นเป็น 12.5% และกำไรสุทธิขึ้น 10%
บล.บัวหลวง แนะ"ซื้อ"หุ้น KBANK พร้อมปรับเพิ่มประมาณการกำไรสุทธิปี 2554 ที่ 4% และปรับเพิ่มราคาเป้าหมาย 6.3% เป็น 170 บาท